ঢাকায় আরেক জাপানি হত্যা
উত্তরায় হিরোয়ি মিয়েতা নামের এই জাপানি মহিলা প্রায় একমাস আগে নিখোঁজ হন। ঢাকায় তিনি একটি বায়িং হাউজের সঙ্গে যুক্ত ছিলেন।
রংপুরে কুনিও হোশির পর ঢাকায় আরেকজন জাপানি নাগরিক খুন হয়েছেন। তবে এ খুনের রহস্য এখনও অজ্ঞাত। কেউই এ খুনের দায়িত্ব স্বীকার করেনি। পুলিশ একটি হত্যা মামলা দায়ের করেছে। তার ব্যবসায়িক পার্টনারসহ ৫ জনকে গ্রেপ্তার করেছে। উত্তরায় হিরোয়ি মিয়েতা নামের এই জাপানি মহিলা প্রায় একমাস আগে নিখোঁজ হন। ঢাকায় তিনি একটি বায়িং হাউজের সঙ্গে যুক্ত ছিলেন। ২৬শে অক্টোবর থেকে তার মায়ের সঙ্গে যোগাযোগ বিচ্ছিন্ন ছিল। মা এক পর্যায়ে বিষয়টি জাপানি দূতাবাসকে জানান। দূতাবাসের একজন কর্মকর্তা থানায় একটি জিডি করেন। পুলিশ তদন্ত করে জানতে পারে অপহরণ করে তাকে হত্যা করা হয়। এরপর মুসলমান পরিচয় দিয়ে তাকে দাফনও করা হয়। এ বিষয়ে পুলিশের তরফে এক সংবাদ সম্মেলন করার কথা ছিল। কিন্তু অনিবার্য কারণ দেখিয়ে সেই সংবাদ সম্মেলন বাতিল করা হয়। বলা হচ্ছে জাপানি দূতাবাস তা পছন্দ করছে না। পুলিশ এ জাপানি নাগরিকের লাশ কবর থেকে উত্তোলন করে ময়নাতদন্তের জন্য আদালতে আবেদন করেছে। আগামী বৃহস্পতিবার এ বিষয়ে শুনানি হবে। ঢাকা থেকে মতিউর রহমান চৌধুরীর রিপোর্ট।